## Pravilnik o naknadama za dežurstva sudaca, državnih odvjetnika, zamjenika državnih odvjetnika, službenika i namještenika

### NN 100/2011 (5.9.2011.), Pravilnik o naknadama za dežurstva sudaca, državnih odvjetnika, zamjenika državnih odvjetnika, službenika i namještenika

MINISTARSTVO PRAVOSUĐA

2053

Na temelju čl. 99. Zakona o sudovima (»Narodne novine« 150/05, 16/07, 113/08, 153/09, 116/10 i 27/11) i čl. 123. Zakona o državnom odvjetništvu (»Narodne novine« 153/09, 116/10, 145/10 i 57/11), donosim

PRAVILNIK

O NAKNADAMA ZA DEŽURSTVA SUDACA, DRŽAVNIH ODVJETNIKA, ZAMJENIKA DRŽAVNIH ODVJETNIKA, SLUŽBENIKA I NAMJEŠTENIKA

Članak 1.

Ovim Pravilnikom utvrđuje se visina paušalne naknade za suce, državne odvjetnike, zamjenike državnih odvjetnika, službenike i namještenike, ovisno o uvjetima i vremenu u kojima se dežurstvo obavlja.

Članak 2.

Sucima, državnim odvjetnicima, zamjenicima državnih odvjetnika, službenicima i namještenicima paušalna naknada pripada za dežurstvo koje se obavlja radnim danom izvan redovitog radnog vremena suda i državnog odvjetništva u vremenu od 16,00 sati do 8,00 sati sljedećeg dana, u dane tjednog odmora, neradne dane i državne blagdane i to u zgradi suda i državnog odvjetništva (aktivno dežurstvo) ili u stalnoj pripravnosti kod kuće odnosno u stanu (pasivno dežurstvo).

Članak 3.

Sucima županijskih sudova, županijskim državnim odvjetnicima, zamjenicima županijskih državnih odvjetnika, općinskim državnim odvjetnicima, zamjenicima općinskih državnih odvjetnika i Ravnatelju Ureda za suzbijanje korupcije i organiziranog kriminaliteta (u daljnjem tekstu USKOK) i njegovim zamjenicima određuje se paušalna novčana naknada za poslove dežurstva radnim danom izvan redovitog radnog vremena u iznosu od 300,00 kn bruto dnevno,te u iznosu od 600,00 kn bruto dnevno u dane tjednog odmora, neradne dane i državne blagdane, ako isti poslove dežurstva obavljaju neprekidno u zgradi suda ili državnog odvjetništva (aktivno dežurstvo).

Paušalna naknada za obavljanje poslova dežurstva na način iz stavka 1. ovoga članka za službenike i namještenike u navedenim pravosudnim tijelima određuje se u iznosu od 130,00 kn bruto dnevno ukoliko isti poslove dežurstva obavljaju u radne dane izvan redovitog radnog vremena, te iznosu od 260,00 bruto dnevno u dane tjednog odmora, neradne dane i državne blagdane.

Članak 4.

Sucima i državnim odvjetnicima odnosno zamjenicima državnih odvjetnika iz članka 3. ovoga Pravilnika određuje se paušalna novčana naknada za poslove dežurstva radnim danom izvan redovitog radnog vremena u iznosu od 120,00 bruto dnevno te u iznosu od 150,00 bruto dnevno u dane tjednog odmora, neradne dane i državne blagdane, ako isti poslove dežurstva obavljaju u stalnoj pripravnosti kod kuće odnosno stanu (pasivno dežurstvo).

Ako poslove dežurstva iz stavka 1. ovoga članka obavljaju suci u optužnim vijećima, svakom članu vijeća isplaćuje se naknada u visini 1/3 iznosa iz stavka 1. ovoga članka.

Paušalna naknada za obavljanje poslova dežurstva na način iz stavka 1. ovoga članka za službenike i namještenika u navedenim pravosudnim tijelima određuje se u iznosu od 65,00 kn bruto dnevno ukoliko isti poslove dežurstva obavljaju u radne dane izvan redovitog radnog vremena, te u iznosu od 100,00 kn bruto dnevno u dane tjednog odmora, neradne dane i državne blagdane.

Članak 5.

Suci općinskih sudova za obavljanje radnji koje ne trpe odgodu sukladno Obiteljskom zakonu obavljaju dežurstvo u stalnoj pripravnosti kod kuće odnosno stanu (pasivno dežurstvo) te istima pripada paušalna novčana naknada u iznosu od 80,00 kn bruto dnevno za poslove dežurstva radnim danom izvan redovitog radnog vremena, te u iznosu od 130,00 kn bruto dnevno ako pasivno dežurstvo obavljaju u dane tjednog odmora, neradne dane i državne blagdane.

Paušalna naknada za obavljanje poslova pasivnog dežurstva iz stavka 1. ovoga članka za službenike i namještenike u općinskim sudovima određuje se u novčanom iznosu od 50,00 bruto dnevno ako te poslove isti obavljaju radnim danom izvan redovitog radnog vremena, te u iznosu od 100,00 kn bruto dnevno ako isti poslove pasivnog dežurstva obavljaju u dane tjednog odmora, neradne dane i državne blagdane.

Članak 6.

Sucima prekršajnih sudova određuje se paušalna novčana naknada za poslove dežurstva radnim danom izvan redovitog radnog vremena u iznosu od 200,00 kn bruto dnevno, te u iznosu od 400,00 kn bruto dnevno u dane tjednog odmora, neradne dane i državne blagdane, ako isti poslove dežurstva obavljaju neprekidno u zgradi suda (aktivno dežurstvo).

Paušalna naknada za obavljanje poslova dežurstva na način iz stavka 1. ovoga članka za službenike i namještenike u prekršajnim sudovima određuje se u iznosu od 130,00 kn bruto dnevno ukoliko isti poslove dežurstva obavljaju u radne dane izvan redovitog radnog vremena, te iznosu od 260,00 kn bruto dnevno u dane tjednog odmora, neradne dane i državne blagdane.

Sucima prekršajnih sudova određuje se paušalna novčana naknada za poslove dežurstva radnim danom izvan redovitog radnog vremena u iznosu od 80,00 kn bruto dnevno, te u iznosu od 130,00 kn bruto dnevno u dane tjednog odmora, neradne dane i državne blagdane, ako isti poslove dežurstva obavljaju u stalnoj pripravnosti kod kuće odnosno stanu (pasivno dežurstvo).

Paušalna naknada za obavljanje poslova dežurstva na način iz stavka 3. ovoga članka za službenike i namještenike u prekršajnim sudovima određuje se u iznosu od 50,00 bruto dnevno ukoliko isti poslove dežurstva obavljaju u radne dane izvan redovitog radnog vremena, te u iznosu od 100,00 kn bruto dnevno u dane tjednog odmora, neradne dane i državne blagdane.

Članak 7.

U slučaju da sudac ili državni odvjetnik, odnosno zamjenik državnog odvjetnika, službenik ili namještenik u pravosudnom tijelu za vrijeme pasivnog dežurstva mora obaviti radnju koja ne trpi odgodu izlaskom na očevid ili dolaskom u sud ili državno odvjetništvo, ima pravo na naknadu iz članka 3. i 6., stavka 1. i 2. ovoga Pravilnika u punom iznosu.

Članak 8.

Ako je sudac, državni odvjetnik, odnosno zamjenik državnog odvjetnika ili službenik obavljao poslove dežurstva kraće vrijeme od 12 sati radnim danom, odnosno 24 sata neradnim danom, paušalna naknada se izračunava dijeljenjem bruto iznosa iz članka 3., 4., 5. i 6. s 12 za radne dane, odnosno 24 za neradne dane i tako dobiveni iznos pomnoži s brojem sati koje je dužnosnik odnosno službenik ili namještenik proveo u obavljanju navedenih poslova.

Ako je sudac, državni odvjetnik, odnosno zamjenik državnog odvjetnika ili službenik dijelom obavljao poslove dežurstva u zgradi suda ili državnog odvjetništva (aktivno dežurstvo), a dijelom u stalnoj pripravnosti kod kuće ili u stanu (pasivno dežurstvo), paušalna naknada se izračunava dijeljenjem bruto iznosa iz članka 3., 4., 5. i 6. s 12 za radne dane, odnosno 24 za neradne dane i tako dobiveni iznos pomnoži s brojem sati koje je dužnosnik odnosno službenik ili namještenik proveo u obavljanju navedenih poslova u aktivnom ili pasivnom dežurstvu.

U slučaju da je sudac, državni odvjetnik ili službenik u pravosudnom tijelu za vrijeme aktivnog dežurstva, koje je trajalo kraće od 12 sati radnim danom, odnosno 24 sata neradnim danom, morao obaviti radnju koja ne trpi odgodu izlaskom na očevid ili dolaskom u sud ili državno odvjetništvo, sudac i državni odvjetnik, odnosno službenik ili namještenik ima pravo na naknadu iz članka 3. i 6. stavka 1. i 2. ovoga Pravilnika u punom iznosu.

Članak 9.

Stupanjem na snagu ovog Pravilnika prestaje važiti Pravilnik o naknadama za obavljanje poslova u prethodnom kaznenom postupku (»Narodne novine« 20/96 i 146/02) i Pravilnik o naknadama za dežurstva sudaca prekršajnih sudova (»Narodne novine« 20/96).

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/11-01/47
Urbroj: 514-02-02-11-1
Zagreb, 30. kolovoza 2011.

Ministar
Dražen Bošnjaković, v. r.

Pravilnik, NN 100/2011-2053